ส่วนที่ 1

ข้อมูลสรุป (Executive Summary)

บริษัทหลักทรัพย์ ไซรัส จำกัด (มหาชน) (บริษัทฯ”) เดิมชื่อ “บริษัทหลักทรัพย์ วชิระซีเคียวริตี้ส์
จำกัด” (“วชิระ”) ซึ่งได้ระงับการประกอบธุรกิจหลักทรัพย์เป็นการชั่วคราวตั้งแต่เดือนกรกฎาคม
2541 เนื่องจากผลกระทบจากวิกฤติเศรษฐกิจในปี 2540 และต่อมาธนาคาร ไทยธนาคาร จำกัด
(มหาชน) ในฐานะผู้ถือหุ้นใหญ่ของวชิระได้ขายหุ้นของวชิระที่ถืออยู่ทั้งหมดให้แก่นักลงทุนกลุ่มใหม่
ประกอบด้วย นายมนตรี สิหนาทกถากุล นายชัชวาลย์ เจียรวนนท์ นางสุพร วัธนเวคิน และนายกวิน
เจียมอุดม เมื่อวันที่ 28 พฤษภาคม 2545

ภายหลังการเปลี่ยนแปลงโครงสร้างผู้ถือหุ้น ได้มีการจดทะเบียนเปลี่ยนชื่อจาก “บริษัทหลักทรัพย์
วชิระซีเคียวริตี้ส์ จำกัด” เป็น “บริษัทหลักทรัพย์ ไซรัส จำกัด” เมื่อวันที่ 23 กรกฎาคม 2545
และเปิดให้บริการอย่างเป็นทางการเมื่อวันที่ 9 สิงหาคม 2545
โดยมีใบอนุญาตให้ประกอบธุรกิจหลักทรัพย์ 4 ประเภท ได้แก่
ธุรกิจการเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์ และเป็นสมาชิกตลาดหลักทรัพย์แห่งประเทศไทย (“ตลาดหลักทรัพย์”)
หมายเลข 24 นอกจากนี้ บริษัทฯ
ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน
ก.ล.ต.”) ในการให้บริการเป็นที่ปรึกษาทางการเงิน ตัวแทนซื้อ/ขายคืนหน่วยลงทุน (Selling
Agent Service) และได้รับอนุญาตประกอบธุรกิจซื้อขายสัญญาซื้อขายล่วงหน้า เมื่อวันที่ 14
ตุลาคม 2548
รวมทั้งเป็นสมาชิกของศูนย์ซื้อขายตราสารหนี้ไทยในการเป็นตัวแทนซื้อขายตราสารหนี้ของศูนย์ซื้อขายตราสารหนี้ไทยอีกด้วย
ปัจจุบัน บริษัทฯ มีสำนักงานสาขา 7 แห่ง ได้แก่ สาขาหาดใหญ่ สำนักงานแลนด์มาร์ค กรุงเทพฯ
สาขาภูเก็ต สาขาเซ็นทรัล ปิ่นเกล้า สาขาชินวัตรไทย ทาวเวอร์ สาขาขอนแก่น
และสาขาเดอะมอลล์ งามวงศ์วาน

นับตั้งแต่เริ่มเปิดให้บริการในเดือนสิงหาคม 2545 บริษัทฯ มุ่งเน้นการให้บริการที่มีคุณภาพ รวดเร็ว
และการสร้างสรรค์สิ่งใหม่ๆ (The Innovative Premium Broker)
เพื่อตอบสนองความพอใจสูงสุดให้แก่ลูกค้า ส่งผลให้บริษัทฯ
มีการเติบโตอย่างรวดเร็วทั้งในแง่การดำเนินงานและผลประกอบการ โดยบริษัทฯ
มีลูกค้าที่เปิดบัญชีซื้อขายหลักทรัพย์เพิ่มขึ้นอย่างต่อเนื่องจาก 292 บัญชี ณ สิ้นปี 2545 เป็น 4,429
บัญชี ณ สิ้นปี 2548 โดยในปี 2545 (9 สิงหาคม -31 ธันวาคม) ปี 2546 ปี 2547 และปี 2548
บริษัทฯ มีมูลค่าการซื้อขายหลักทรัพย์รวมจำนวน 4,965.14 ล้านบาท 185,262.96 ล้านบาท
191,508.59 ล้านบาท และ 130,287.64 ล้านบาท คิดเป็นส่วนแบ่งการตลาดร้อยละ 0.5
ร้อยละ 2.0 ร้อยละ 1.9 และร้อยละ 1.6 ตามลำดับ นอกจากนี้ บริษัทฯ
ยังมีลูกค้าสถาบันทั้งในและต่างประเทศที่ให้ความไว้วางใจเปิดบัญชีซื้อขายหลักทรัพย์กับบริษัทฯ
หลายแห่งด้วยกัน ซึ่งสะท้อนถึงการให้บริการที่มีคุณภาพของบริษัทฯ ได้เป็นอย่างดี
เนื่องจากการที่ลูกค้าสถาบันจะใช้บริการจากบริษัทหลักทรัพย์ใดต้องพิจารณาจากปัจจัยต่างๆ
ของบริษัทหลักทรัพย์นั้นๆ อย่างละเอียด ไม่ว่าจะเป็นคุณภาพงานวิจัย ความรวดเร็ว
และความถูกต้องในการให้บริการ

ในส่วนของงานวิจัย บริษัทฯ ได้มีการนำเสนอในรูปแบบใหม่ ๆ เพื่อสร้างความแตกต่างจากคู่แข่ง
ทั้งนี้ การวิเคราะห์หลักทรัพย์ของบริษัทฯ ในปัจจุบันครอบคลุมถึง 130 หลักทรัพย์
คิดเป็นประมาณร้อยละ 80 ของมูลค่าตลาดรวมของตลาดหลักทรัพย์แห่งประเทศไทย
โดยบทวิเคราะห์หลักทรัพย์ของบริษัทฯ เป็นที่ยอมรับอย่างกว้างขวาง
ซึ่งสามารถเห็นได้จากการที่มีบทวิเคราะห์หลักทรัพย์ของบริษัทฯ ถูกนำเสนอตามสื่อต่างๆ
อย่างสม่ำเสมอ สำหรับงานวาณิชธนกิจของบริษัทฯ เองก็มีการเติบโตอย่างมากเช่นกัน โดยในปี
2548 บริษัทฯ เป็นที่ปรึกษาทางการเงินในการออกและเสนอขายหุ้นต่อประชาชนเป็นครั้งแรกจำนวน
3 บริษัท ที่ปรึกษาทางการเงินในการเสนอขายหุ้นต่อผู้ลงทุนประเภทสถาบันจำนวน 1 บริษัท
และได้เข้าร่วมจัดจำหน่ายหุ้นสามัญจำนวน 24 บริษัท
แบ่งเป็นผู้จัดการการจัดจำหน่ายและรับประกันการจัดจำหน่ายหลักทรัพย์จำนวน 4 บริษัท
ผู้ร่วมจัดการการจัดจำหน่ายและรับประกันการจำหน่ายจำนวน 1 บริษัท
และผู้จัดจำหน่ายและรับประกันการจัดจำหน่ายจำนวน 19 บริษัท
ซึ่งหากพิจารณาจากจำนวนหลักทรัพย์ที่รับจัดจำหน่าย บริษัทฯ มีส่วนแบ่งเป็นอันดับ 3
ของบริษัทหลักทรัพย์ทั้งหมด ส่งผลให้ลูกค้าได้รับจัดสรรหุ้นใหม่อย่างสม่ำเสมอ

ปัจจัยความเสี่ยงที่สำคัญ

เนื่องจากรายได้หลักของบริษัทฯ มาจากรายได้ค่าธรรมเนียมนายหน้าซื้อขายหลักทรัพย์ บริษัทฯ
จึงมีความเสี่ยงจากความผันผวนของตลาดหลักทรัพย์
ซึ่งจะส่งผลกระทบโดยตรงต่อผลประกอบการของบริษัทฯ ทั้งนี้ บริษัทฯ
ได้มีการลดความเสี่ยงดังกล่าวโดยมีการควบคุมต้นทุนการดำเนินงานให้อยู่ในระดับที่เหมาะสม
รวมทั้งบริษัทฯ ยังมีการให้บริการที่หลากหลาย
และเนื่องจากมูลค่าการซื้อขายหลักทรัพย์ของลูกค้ารายใหญ่ 10 รายแรก มีสัดส่วนร้อยละ 26.8
ของมูลค่าการซื้อขายหลักทรัพย์รวมของบริษัทฯ ในปี 2548 บริษัทฯ
จึงอาจได้รับผลกระทบหากต้องสูญเสียลูกค้ากลุ่มดังกล่าวไป ดังนั้น บริษัทฯ
จึงพยายามขยายฐานลูกค้ารายย่อยและลูกค้าสถาบันทั้งในและต่างประเทศให้มีจำนวนเพิ่มขึ้นอย่างต่อเนื่อง
โดย ณ สิ้นปี 2548 บริษัทฯ มีจำนวนลูกค้ารายย่อยที่เปิดบัญชีซื้อขายหลักทรัพย์เพิ่มขึ้นเป็น 4,429
บัญชี นอกจากนี้ บริษัทฯ ยังอาจมีความเสี่ยงจากการผิดนัดชำระเงินของลูกค้า
โดยเฉพาะอย่างยิ่งในภาวะที่ตลาดหลักทรัพย์มีความผันผวนสูง อย่างไรก็ตาม บริษัทฯ
มีนโยบายในการคัดเลือกลูกค้าและทบทวนวงเงินซื้อขายหลักทรัพย์ของลูกค้าให้เป็นไปอย่างเหมาะสมและรัดกุม
โดยคำนึงถึงฐานะการเงินของลูกค้าเป็นสำคัญ

จากการที่บริษัทฯ ได้รับใบอนุญาตประกอบธุรกิจซื้อขายสัญญาซื้อขายล่วงหน้า
จากสำนักงานคณะกรรมการกำกับหลักทรัพย์และตลาดหลักทรัพย์ เมื่อเดือน ตุลาคม 2548
และคาดว่าจะเริ่มให้บริการซื้อขายสัญญาซื้อขายล่วงหน้าแก่ลูกค้าได้ประมาณเดือนเมษายน 2549
ซึ่งธุรกิจดังกล่าวถือได้ว่าเป็นธุรกิจใหม่ของบริษัทฯ ซึ่งนักลงทุนทั่วไปและพนักงานของบริษัทฯ
อาจจะไม่เข้าใจในขั้นตอนการซื้อขายและการชำระราคาอย่างลึกซึ้ง
จึงอาจมีความผิดพลาดในการปฏิบัติงาน และส่งผลกระทบต่อการดำเนินกิจการของบริษัทฯ
และต่อชื่อเสียงของบริษัทฯ
อีกทั้งธุรกิจซื้อขายสัญญาซื้อขายล่วงหน้าเป็นธุรกิจที่อยู่ภายใต้การควบคุมของกฎหมายและหน่วยงานต่างๆ
เช่นเดียวกับธุรกิจหลักทรัพย์ ดังนั้น บริษัทฯ จึงอาจจะได้รับผลกระทบจากการกำหนด
และ/หรือการเปลี่ยนแปลงกฎเกณฑ์ และข้อกำหนดต่างๆ จากหน่วยงานที่กำกับดูแล
เช่นเดียวกับการประกอบธุรกิจหลักทรัพย์ อย่างไรก็ตาม บริษัทฯ
มีนโยบายที่จะลดและควบคุมความเสี่ยงในการประกอบธุรกิจซื้อขายสัญญาซื้อขายล่วงหน้านี้
โดยการจัดอบรมและให้ความรู้ในธุรกิจแก่นักลงทุนและพนักงานของบริษัทฯ อย่างต่อเนื่อง
และควบคุมดูแลให้พนักงานทุกระดับปฏิบัติตามหลักเกณฑ์ ข้อกำหนด
ของหน่วยงานที่กำกับดูแลอย่างเคร่งครัดภายใต้การดูแลของฝ่ายตรวจสอบภายใน
และฝ่ายบริหารความเสี่ยง

นอกเหนือจากความเสี่ยงดังที่กล่าวข้างต้นแล้ว บริษัทฯ
ยังมีความเสี่ยงจากการแข่งขันในธุรกิจหลักทรัพย์
ความเสี่ยงจากการจัดจำหน่ายและรับประกันการจำหน่าย ความเสี่ยงจากบุคลากร
ความเสี่ยงจากการขัดข้องของระบบคอมพิวเตอร์
และความเสี่ยงจากการที่ธุรกิจหลักทรัพย์เป็นธุรกิจที่อยู่ภายใต้กฎหมายและข้อกำหนดที่เข้มงวด
รวมถึงข้อผิดพลาดในการประกอบธุรกิจซึ่งอาจส่งผลกระทบต่อผลการดำเนินงานและฐานะการเงินของบริษัทฯ
ซึ่งผู้ลงทุนสามารถอ่านรายละเอียดในส่วนที่ 2 ข้อ 1 เรื่อง ปัจจัยความเสี่ยง

สรุปฐานะการเงินและผลการดำเนินงาน

จากการที่ภาวะการซื้อขายหลักทรัพย์ในตลาดหลักทรัพย์แห่งประเทศไทยในปี 2548 ที่ผ่านมา
ได้รับผลกระทบจากปัจจัยลบต่างๆ
จำนวนมากไม่ว่าจะเป็นผลกระทบจากเหตุการณ์ความไม่สงบในภาคใต้
ราคาน้ำมันที่ปรับตัวสูงขึ้นอย่างต่อเนื่องซึ่งส่งผลต่ออัตราเงินเฟ้อและอัตราดอกเบี้ยโดยรวม
รวมทั้งความไม่แน่นอนทางการเมืองต่างๆ ทำให้มูลค่าการซื้อขายหลักทรัพย์เฉลี่ยต่อวันลดลงจาก
20,507.75 ล้านบาท ในปี 2547 เป็น 16,454.04 ล้านบาท ในปี 2548
เหตุผลดังกล่าวส่งผลทำให้ผลประกอบการของบริษัทฯ ในปี 2548 ลดลงเช่นเดียวกัน โดยบริษัทฯ
มีรายได้รวม 392.42 ล้านบาท ลดลงจาก 528.79 ล้านบาท ในปี 2547
คิดเป็นอัตราการลดลงร้อยละ 25.79 เนื่องจากรายได้ส่วนใหญ่ของบริษัทฯ
มีการปรับตัวลดลงไม่ว่าจะเป็นค่านายหน้าซื้อขายหลักทรัพย์ ค่าธรรมเนียมและบริการ
และกำไรจากการซื้อขายหลักทรัพย์ ทั้งนี้ รายได้หลักของบริษัทฯ
ยังคงมาจากรายได้ค่าธรรมเนียมนายหน้าซื้อขายหลักทรัพย์ 324.77 ล้านบาท คิดเป็นร้อยละ
82.76 ของรายได้รวม สำหรับค่าใช้จ่ายรวมของบริษัทฯ ลดลงร้อยละ 10.21 จากปี 2547 เป็น
332.78 ล้านบาท เนื่องจากบริษัทฯ
มีภาระค่าใช้จ่ายที่เพิ่มขึ้นจากการเพิ่มจำนวนสำนักงานสาขาถึงร้อยละ 44.91
โดยค่าใช้จ่ายที่แปรผันตามปริมาณการซื้อขายหลักทรัพย์ ซึ่งประกอบด้วย ค่าใช้จ่ายเกี่ยวกับพนักงาน
และค่าธรรมเนียมและบริการจ่ายลดลงในอัตราร้อยละ 25.33 นอกจากนี้ ในปี 2548 บริษัทฯ
ยังมีภาระที่จะต้องชำระภาษีเงินได้นิติบุคคลจำนวน 17.91 ล้านบาท จากเดิมที่บริษัทฯ
สามารถนำผลขาดทุนสุทธิยกมาไม่เกิน 5 ปี มาหักกำไรสุทธิที่ได้ในแต่ละปี
จากเหตุผลดังกล่าวทำให้ในปี 2548 บริษัทฯ มีกำไรสุทธิ 41.73 ล้านบาท
คิดเป็นอัตราส่วนกำไรสุทธิร้อยละ 10.63

ณ วันที่ 31 ธันวาคม 2548 บริษัทฯ มีสินทรัพย์รวมทั้งสิ้นจำนวน 1,431.31 ล้านบาท ลดลงจาก
1,511.72 ล้านบาท ณ สิ้นปี 2547
ซึ่งมีสาเหตุหลักมาจากการลดลงของลูกหนี้ธุรกิจหลักทรัพย์และดอกเบี้ยค้างรับของบริษัทฯ จาก
442.16 ล้านบาท ณ สิ้นปี 2547 เป็น 251.30 ล้านบาท ณ สิ้นปี 2548
เนื่องจากปริมาณการซื้อขายหลักทรัพย์ในช่วงปลายปี 2548 มีปริมาณต่ำกว่าในช่วงปลายปี 2547
จึงทำให้ลูกหนี้ที่เกิดจากการซื้อขายหลักทรัพย์ในบัญชีเงินสดที่ยังไม่ถึงวันครบกำหนดชำระเงินเมื่อสิ้นงวดบัญชีลดลงจาก
197.23 ล้านบาท ณ สิ้นปี 2547 เป็น 126.48 ล้านบาท ณ สิ้นปี 2548 นอกจากนี้
เงินให้กู้ยืมเพื่อซื้อหลักทรัพย์ก็ลดลงจาก 247.45 ล้านบาท ณ สิ้นปี 2547 เป็น 133.40 ล้านบาท
ณ สิ้นปี 2548 หากไม่นับรวมลูกหนี้ธุรกิจหลักทรัพย์
และบัญชีซื้อขายหลักทรัพย์ระหว่างบริษัทหลักทรัพย์ซึ่งเป็นไปตามลักษณะและพฤติกรรมของการซื้อขายหลักทรัพย์ในช่วงสิ้นงวดบัญชี
สินทรัพย์ของบริษัทฯ จะมีจำนวน 992.72 ล้านบาท ณ สิ้นปี 2548 เพิ่มขึ้นจากจำนวน 963.98
ล้านบาท ณ สิ้นปี 2547 คิดเป็นอัตราการเพิ่มขึ้นร้อยละ 2.98 หากพิจารณาในส่วนของหนี้สิน
บริษัทฯ มีหนี้สินรวม 362.81 ล้านบาท โดยส่วนใหญ่ร้อยละ 83.27 เป็นเจ้าหนี้ธุรกิจหลักทรัพย์
และ ณ สิ้นปี 2548 บริษัทฯ มีส่วนของผู้ถือหุ้น 1,068.49 ล้านบาท
โดยมีอัตราส่วนหนี้สินต่อส่วนของผู้ถือหุ้น ณ วันที่ 31 ธันวาคม 2548 อยู่ที่ระดับ 0.34 เท่า